‘แมนูไลฟ์’ชี้ดอกเบี้ยต่ำ หนุนเงินฝากซบกองทุน
บลจ.แมนูไลฟ์ มองแนวโน้มนักลงทุนโยกเงินซบกองทุนรวมเพิ่ม หนีดอกเบี้ยต่ำ
29 ต.ค. 2565

บลจ.แมนูไลฟ์ มองแนวโน้มนักลงทุนโยกเงินซบกองทุนรวมเพิ่ม หนีดอกเบี้ยต่ำ 
นายต่อ อินทวิวัฒน์ ประธานเจ้าหน้าที่บริหาร บลจ.แมนูไลฟ์ (ประเทศไทย) เปิดเผยว่า แนวโน้มสัดส่วนบัญชีผู้ถือหน่วยลงทุนต่อบัญชีเงินฝากธนาคารจะเพิ่มสูงขึ้นในอัตราที่รวดเร็ว หลังจากนักลงทุนสนใจลงทุนในกองทุนรวมเพิ่มขึ้นหลังจากมีการส่งเสริมการขายกองทุนรวมอย่างต่อเนื่องจากบริษัทจัดการกองทุนและตลาดหลักทรัพย์
“ผลดังกล่าวทำให้จำนวนบัญชีผู้ถือหน่วยลงทุนเพิ่มขึ้นจาก 1.48 ล้านบัญชีในปี 2550 มาอยู่ที่ 3.55 ล้านบัญชีในปี 2555 หรือเพิ่มขึ้น 140% ขณะที่สัดส่วนบัญชีผู้ถือหน่วยลงทุนต่อบัญชีเงินฝากธนาคารยังเพิ่มสูงขึ้นจาก 1.14% ในปี 2545 มาอยู่ที่ 4.33% ในปี 2555” นายต่อ กล่าว 
ทั้งนี้ แม้ว่าปัจจุบันเงินฝากธนาคารจะยังเป็นสินทรัพย์ที่นักลงทุนไทยถือมากที่สุด แต่เชื่อว่าเงินฝากธนาคารนั้นได้นำไปกระจายลงทุนในสินทรัพย์ประเภทต่างๆ เพื่อแสวงหาผลตอบแทนที่สูงขึ้นแล้ว เพราะอัตราดอกเบี้ยในปัจจุบันต่างจากเมื่อ 20 ปีที่แล้วซึ่งอยู่ที่ตัวเลขสองหลัก โดยปัจจุบันนักลงทุนจำเป็นต้องหาทางเลือกในการลงทุน เพื่อสร้างความเข้มแข็งให้กลุ่มสินทรัพย์ลงทุนของตนเอง 
“สินทรัพย์ประเภทหนึ่งที่ไม่อาจหลีกเลี่ยงได้ คือ หุ้น ซึ่งนักลงทุนสามารถลงทุนในตลาดหลักทรัพย์ได้โดยตรงหรือลงทุนผ่านกองทุนรวมต่างๆ เช่น กองทุนหุ้น กองทุนผสม หรือกองทุนที่มีนโยบายลงทุนในต่างประเทศ (FIF)” นายต่อ กล่าว
สำหรับ บลจ.แมนูไลฟ์ (ประเทศไทย) มีมูลค่าสินทรัพย์สุทธิภายใต้การบริหารในกองทุนรวม มูลค่า 2,238.08 ล้านบาท ส่วนแบ่งการตลาด 0.08% โดยเพิ่มขึ้นจากสิ้นปีที่ผ่านมาจำนวน 279.73 ล้านบาท หรือ 14.20% ซึ่งมีมูลค่าสินทรัพย์สุทธิอยู่ที่ 1,970.36 ล้านบาท ส่วนแบ่งการตลาด 0.08%